Astrid Carøe (SF), 2024-03-15:
Tak for det.
For næsten 30 år siden, da jeg blev født, var hverdagen anderledes, end den er i dag.
Men jeg tilhører stadig den generation, hvor der var afsat tid til at se »Sigurds Bjørnetime«, »Bamse og Kylling« og andet godt børne-tv.
Dog var det jo kun en halv time om dagen, for det var det, der var på DR – en time mere om fredagen, når der var Disney Sjov.
Godt børne-tv kan på mange måder være sundt og sjovt og godt for børnene; alting afhænger af indholdet, og i hvilken kontekst børn eksponeres for de skærme, der stilles foran dem.
Vi står over for en kæmpe samfundsudfordring i forhold til det indhold, børn eksponeres for på deres skærme.
Det er derfor rigtig relevant at kigge på et forsigtighedsprincip, især når det gælder de yngste børn.
Det her lovforslag adresserer ikke kun udfordringerne i børnenes daginstitutioner, men går til kernen i en større samfundsudfordring, hvor iPads og mobiltelefoner fylder utrolig meget i vores alle sammens tid.
Det er derfor nødvendigt med et fokus på god etik omkring brug af skærmene, og at vi beskytter vores børn mod ureguleret indhold og husker at lege sammen, ser hinanden i øjnene, giver os hen til nuet og nærværet.
I øjeblikket er indholdet på skærmene alt for ureguleret, og DR har netop kastet lys over nogle af de udfordringer, som unge mennesker står over for, i forbindelse med digitalisering og sociale medier.
De historier er bekymrende, og techgiganterne bærer ikke deres ansvar for at sikre kvaliteten af det indhold, der er for børn og unge.
Det er altså vigtigt, at vi skrider ind tidligt, for brug af skærme starter tidligt.
Børn har brug for nærværende voksne, øjenkontakt og fællesskab med andre børn.
I SF støtter vi op om lovforslaget, der skal sikre minimal brug af skærme i daginstitutioner, og at det udelukkende sker på baggrund af en faglig vurdering, når man bruger dem.
Og sådan er det jo heldigvis også i de fleste daginstitutioner i dag.
SF har fuld tillid til, at det pædagogiske personale i dag er bevidste om, at aktiviteter skal ske ud fra en pædagogfaglig vurdering, både når det er med skærme, og når det er uden skærme.
Vi har tillid til pædagogernes faglige ekspertise og deres evne til at vurdere, hvornår skærmene med fordel kan bruges.
Det har været vigtigt for os at understrege i den her aftale.
Balancen er afgørende, og vi skal fortsat sikre rum til det pædagogiske læringsmiljø.
Skærme kan stadig godt tjene et pædagogisk, fagligt og fællesskabsorienteret formål i daginstitutionerne, men det skal altid ske sammen med voksne og gerne med de andre børn.
Vi er glade for, at lovforslaget understreger og imødekommer alvoren af, at børn ikke bør overlades alene og passivt med en tablet, samtidig med at det stadig tillader os at have tillid til pædagogernes faglige skøn.
Skærmene er ikke problemet i sig selv; problemet opstår i, hvordan de anvendes.
Og så skal vi selvfølgelig følge eksperternes anbefalinger om at udelukke skærme for børn under 2 år.
Det bakker vi fuldt op om.
Lad os værne om et samfund, hvor vores børns trivsel og udvikling er i centrum, og hvor skærmene tjener som et redskab til læring og fællesskab – ikke som erstatning for leg, menneskelig interaktion og nærvær.
Som sagt bakker SF op om forslaget.